Pieter-Steph: ‘Ons wil wen’Foto: GB Jordaan. Oor twee dae speel die Springbokke in hul “eindstryd” van die Rugbykampioenskap teen Argentinië in Durban. Suid-Afrika en Nieu-Seeland is kop aan kop op die punteleer en met die All Blacks wat vroeër die dag teen die Wallabies speel, sal Siya Kolisi-hulle presies weet wat hulle moet doen om met die louere weg te stap. “Ons wil wen en vyf punte in die wedstryd verdien,” het Pieter-Steph du Toit gesê. Volgens die Springbok-flank sal die tuisspan nie veel aan hul wedstrydplan wil torring nie. Die Suid-Afrikaners het verlede naweek ŉ bonuspunt in Buenos Aires verdien toe hulle Argentinië met 36–20 geklop het. “Daar is beslis ŉ paar dinge waarop ons moet verbeter en ons werk hard om te verseker dat ons Saterdag beter in daardie afdelings van die spel vertoon.” Die Springbokke se getuigskrif in Durban lyk nie té sleg nie, maar dit kan beslis beter. Hulle het 21 van hul 34 wedstryde in die KwaZulu-Natalse stad gewen, terwyl hulle destyds Italië met 101–0 op Kingspark verrinneweer het. Du Toit sê juis dat die tuisspan oorgehaal is om met ŉ stewige vertoning vorendag te kom. “Dit gaan ŉ ongelooflike ervaring wees om in ŉ stampvol stadion in Durban te speel. Hopelik sal ons ondersteuners trots wees op ons spel.” Tog sal die Argentyne nie sommer kanonvoer wees nie. Hulle het reeds vanjaar met die Wallabies en die All Blacks afgereken, terwyl hulle verlede Saterdag geweier het om handdoek teen die Springbokke in te gooi. “Hul voorspelers is baie gevaarlik; hulle skroom nie om die donkiewerk te doen nie en hulle probeer altyd om hul teenstanders te intimideer. Hul spel in die vaste fasette is hul trots en hulle werk hard om strafskoppe te verdien. Tog speel ons tans met selfvertroue en ons wil die toernooi wen.”